钦定古今图书集成/方舆汇编/边裔典/第076卷
## 钦定古今图书集成/方舆汇编/边裔典/第076卷

| 钦定古今图书集成 方舆汇编 第七十六卷 |

| |

钦定古今图书集成方舆汇编边裔典

第七十六卷目录

恭御陀部汇考

唐〈太宗贞观一则〉

羯𩜁伽部汇考

唐〈太宗贞观一则〉

案达罗部汇考

唐〈太宗贞观一则〉

驮那羯磔迦部汇考〈大安达罗〉

唐〈太宗贞观一则〉

珠利耶部汇考

唐〈太宗贞观一则〉

达罗毗荼部汇考

唐〈太宗贞观一则〉

秣罗矩吒部汇考

唐〈太宗贞观一则〉

恭建那补罗部汇考

唐〈太宗贞观一则〉

摩诃剌侘部汇考

唐〈太宗贞观一则〉

跋禄羯呫婆部汇考

唐〈太宗贞观一则〉

摩腊婆部汇考

唐〈太宗贞观一则〉

阿吒釐部汇考

唐〈太宗贞观一则〉

契吒部汇考

唐〈太宗贞观一则〉

伐腊毗部汇考

唐〈太宗贞观一则〉

阿难陀补罗部汇考

唐〈太宗贞观一则〉

苏剌侘部汇考

唐〈太宗贞观一则〉

瞿折罗部汇考

唐〈太宗贞观一则〉

邬阇衍那部汇考

唐〈太宗贞观一则〉

边裔典第七十六卷

唐

### 太宗贞观 年僧元奘往西域至恭御陀国

按《唐书》。不载。按《大唐西域记》。恭御陀国。〈东印度境〉周千
馀里。国大都城周二十馀里，滨近海隅，山阜嶾嶙，土
地垫湿，稼穑时播。气序温暑，风俗勇烈。其形伟，其貌
黑，粗有礼义，不甚欺诈。至于文字同《中印度》，语言风
调，颇有异焉。崇敬外道，不信佛法。天祠百馀所，异道
万馀人。国境之内数十小城，接山岭，据海交。城既坚
峻，兵又勇敢。戚雄邻境，遂无强敌。国临海滨，多有奇
宝，螺贝珠玑，斯为货用。出大青象，超乘致远。从此西
南，入大荒野，深林巨木，干霄蔽日。行千四五百里，至
羯𩜁伽国。

唐

### 太宗贞观 年僧元奘往西域至羯𩜁伽国按唐书不载按大唐西域记羯𩜁伽国〈南印度境〉周五千馀里国大都城周二十馀里稼穑时播华果繁滋

“林薮连绵，动数百里。出青野象，邻国所奇。气序暑热，
风俗躁暴。性多狷犷，志存信义。言语轻捷，音调质正，
辞旨风则，颇与中印度”殊异。少信正法，多遵外道。伽
蓝十馀所，僧徒五百馀人，习学《大乘》上座部法。天祠
百馀所，异道甚众，多是尼干之徒也。

《羯𩜁伽国》在昔之时，氓俗殷盛，肩摩毂击，举袂成帷。
有五通仙，栖岩养素，人或凌触，退失神通，以恶咒术
残害国人，少长无遗，贤愚俱丧，人烟断绝，多历年所。
颇渐迁居，犹未充实，故今此国人户尚少。

城南不远有窣堵波，高百馀尺，无忧王之所建也。傍
有过去四佛座及经行遗迹之所。国境北陲大山岭
上有石窣堵波，高百馀尺，是劫初时人寿无量岁，有
独觉于此入寂灭焉。自此西北山林中行千八百馀里，至㤭萨罗国。〈㤭萨罗已见前由㤭萨罗至案达罗国〉

唐

### 太宗贞观 年僧元奘往西域至案达罗国

按《唐书》。不载。按《大唐西域记》。案达罗国。〈南印度境〉周三
千馀里。国大都城周二十馀里，号“瓶耆罗。”土地润沃，
稼穑丰盛。气序温暑，风俗猛暴。语言辞调异《中印度》，
至于文字，轨则大同。伽蓝二十馀所，僧徒三千馀人。
天祠三十馀所，异道亦多。

瓶耆罗城侧不远有大伽蓝。重阁层台制穷剞劂。佛
像圣容丽极工思。伽蓝前有石窣堵波。高数百尺。并
阿折罗。〈唐言所行〉阿罗汉之所建也。所行罗汉伽蓝西南
不远有窣堵波，无忧王之所建也。如来昔在于此说
法。现大神通，度无量众。

所行罗汉伽蓝。西南行二十馀里至孤山。山岭有石
窣堵波陈那。〈唐言童授〉菩萨于此作《因明论》。陈那菩萨者，
佛去世后，承风染衣，智愿广大，慧力深固，愍世无依，
思弘圣教，以为《因明》之论。言深理广，学者虚功，难以
成业。乃匿迹幽岩，栖神寂定，观述作之利害，审文义
之繁约。是时崖谷震响，烟云变采，山神捧菩萨，高数
百尺，唱如是言：“昔佛世尊，善权导物，以慈悲心，说《因
明论》，综括妙理，深究微言，如来寂灭，大义泯绝。今者
陈那菩萨福智悠远，深达圣旨，《因明》之论重弘兹日。
菩萨乃放大光明，照烛幽昧。时此国王深生尊敬，见
此光明相疑入金刚定，因请菩萨证无生果。”陈那曰：
“吾入定观察，欲释深经，心期正觉，非愿无生果也。”王
曰：“无生之果，众圣攸仰。断三界欲，洞三明智，斯盛事
也。愿疾证之。”陈那是时心悦王请，方欲证受无学圣
果，时妙吉祥菩萨知而惜焉，欲相警诫，乃弹指悟之
而告曰：“惜哉！如何舍广大心为狭劣志，从独善之怀，
弃兼济之愿？欲为善利，当广传说。慈氏菩萨所制《瑜
伽师地论》，导诱后学，为利甚大。”陈那菩萨敬受指诲，
奉以周旋，于是覃思沉研，广因明论，犹“恐学者惧其
文微辞约也，乃举其大义，综其微言，作《因明论》以导
后进。自兹己后，宜畅《瑜伽》盛业。”从此林野中南行千
馀里，至驮那羯磔迦国。

唐

### 太宗贞观 年僧元奘往西域至驮那羯磔迦国

按《唐书》。不载。按《大唐西域记》。驮那羯磔迦国。〈亦谓大安
达罗国南印度境〉周六千馀里。国大都城周四十馀里。土地
膏腴，稼穑殷盛。荒野多邑居，少气序温暑。人貌黧黑，
性猛烈，好学艺。伽蓝鳞次，荒芜已甚，存者二十馀所，
僧徒千馀人，并多习学《大乘部法》。天祠百馀所，异道
亦多。

城东据山。有勿婆势罗。〈唐言东山〉僧伽蓝城西据山。有阿
伐罗势罗。〈唐言西山〉僧伽蓝，“此国先王为佛建刹，凿川通
径，疏崖峙阁，长廊广庑，枕岩接岫，灵神警卫，圣贤游
息。自佛寂灭千年之内，每岁有千凡夫僧同入安居，
罢安居日，皆证罗汉，以神通力陵虚而去。千年之后，
凡圣同居，自百馀年无复僧侣，而山神易形，或作豺
狼，或为猿狖，惊恐行人，以故空荒”，閴无僧众。城南不
远有大山岩婆毗吠伽。〈唐言清辨〉论师住阿素洛宫，待见
慈氏菩萨成佛之处。论师雅量弘远，至德深邃，外示
僧佉之服，内弘龙猛之学。闻摩揭陀国护法菩萨宣
扬法教，学徒数千有怀谈议，杖锡而往。至波吒釐城，
知护法菩萨在菩提树，论师乃命门人曰：“汝行诣菩
提树护法菩萨所，如我辞曰：‘菩萨宣扬遗教导诱迷
徒，仰德虚心为日已久。然以’”宿愿未果，遂乖礼谒菩
提树者，誓不空见。见当有证，称天人师护法菩萨，谓
其使曰：“人世如幻，身命若浮，渴日勤诚，未遑谈议。”人
信往复，竟不会见。论师既还本土，静而思曰：“非慈氏
成佛，谁决我疑？”于观自在菩萨像前，诵《随心陀罗尼》，
绝粒饮水。时历三岁，观自在菩萨乃现妙色身，谓论
师曰：“何所志乎？”对曰：“愿留此身，待见慈氏观自在”菩
萨曰：“人命危脆，世间浮幻，宜修胜善，愿生睹史多天。
于斯礼觐尚远得见？”论师曰：“志不可夺，心不可贰。”菩
萨曰：“若然者，宜往驮那羯磔迦国城南山岩执金刚
神所，至诚诵持执《金刚陀罗尼》者，当遂此愿。”论师于
是往而诵焉。三岁之后，神乃谓曰：“汝何所愿，若此勤
励？”论师曰：“愿留此身，待见慈氏观自在菩萨，指遣来
请，成我愿者，其在神乎？”神乃授秘方，而谓之曰：“此岩石内有阿素洛宫，如法行请，石壁当开。开即入中，可
以待见。”论师曰：“幽居无睹，讵知佛兴。”执金刚曰：“慈氏
出世，我当相报。”论师受命，专精诵持。复历三岁，初无
异想。咒芥子以击石，岩壁豁然而洞开，是时百千万
众观睹忘返，论师跨其户而告众曰：“吾久祈请，待见
慈氏，圣灵警祐，大愿斯遂，宜可入此，同见佛兴。”闻者
怖骇，莫敢履户，谓是毒蛇之窟，恐丧身命。再三告语，
唯有六人从入。论师顾谢时众，从容而入。入之既已，
石壁还合，众皆怨嗟，恨前言之过也。自此西南行千
馀里，至珠利耶国。

唐

### 太宗贞观 年僧元奘往西域至珠利耶国

按《唐书》。不载。按《大唐西域记》。“珠利耶国。”〈南印度境〉周二
千四五百里。国大都城周十馀里。土野空旷，薮泽荒
芜。居户寡少，群盗公行。气序温暑，风俗奸凶。人性犷
烈，崇信外道。伽蓝颓毁，粗有僧徒。天祠数十所，多露
形外道也。

城东南不远有窣堵波，无忧王之所建也。如来在昔
尝于此处现大神通，说深妙法，摧伏外道，度诸人天。
城西不远有故伽蓝，提婆菩萨与罗汉论义之处。初，
提婆菩萨闻此伽蓝有嗢呾罗〈唐言上〉阿罗汉，得六神
通，具八解脱，遂来远寻，观其风范。既至伽蓝，投罗汉
宿。罗汉所居之处，惟置一床。提婆既至，无以为席，乃
聚落叶，指令就坐。罗汉入定，夜分方出。提婆于是陈
疑请决，罗汉随难为释，提婆寻声重质，第七转已，杜
口不酬，窃运神通力，往睹史多天，请问慈氏。慈氏为
释，因而告曰：“彼提婆者，旷劫修行，贤劫之中，当绍佛
位，非尔所知，宜深礼敬。”如弹指顷，还复本座。乃复抑
扬妙义，剖析微言。提婆谓曰：“此慈氏菩萨圣智之释
也，岂仁者所能详究哉？”罗汉曰：“然！诚如来旨。”于是避
席礼谢，深加敬叹。从此南入林野中，行千五六百里，
至达罗毗荼国。

唐

### 太宗贞观 年僧元奘往西域至达罗毗荼国

按《唐书》。不载。按《大唐西域记》。达罗毗荼国。〈南印度境〉周
六千馀里。国大都城号“建志补罗”，周三十馀里。土地
沃润，稼穑丰盛，多花果，出宝物。气序温暑，风俗勇烈。
深笃信义，高尚博识，而语言文字，少异中印度。伽蓝
百馀所，僧徒万馀人，并皆遵学上座部法。天祠八十
馀所，多露形外道。昔如来在世，数游此国，说法度人，
故无忧王于诸圣迹皆建窣堵波。建志补罗城者，即
达磨波罗。〈唐言护法〉《菩萨本生之城》。菩萨此国大臣之长
子也。幼怀雅量，长而弘远。年方弱冠，王姬下降，礼筵
之夕，忧心惨凄，对佛像前殷勤祈请。至诚所感，神负
远遁。去此数百里，至山伽蓝，坐佛堂中。有僧开户见
此少年，疑其盗也，更诘问之，菩萨具怀指告，因请出
家。众咸惊异，遂允其志。王乃宣命，推求遐迩，乃知菩
萨神负远尘。王既知之。增深敬异。自染衣已笃学精
勤。令闻风范。语在前记。

城南不远有大伽蓝，国中聪叡同类萃止。有窣堵波，
高百馀尺，无忧王所建也。如来在昔于此说法，摧伏
外道，广度人、天。其侧则有过去四佛座及经行遗迹
之所。自此南行三千馀里，至秣罗矩吒国。

唐

### 太宗贞观 年僧元奘往西域至秣罗矩吒国

按《唐书》。不载。按《大唐西域记》。秣罗矩吒国。〈亦谓枳秣罗国
南印度境〉“周五千馀里。国大都城周四十馀里。土田潟卤，
地利不滋，海渚诸珍，多聚此国。气序炎热，人多黧黑，
志性刚烈，邪正兼崇。不尚游艺，唯善逐利。伽蓝故基
寔多，馀址存者既少，僧徒亦寡。天祠数百，外道甚众，
多露形之徒也城东不远有故伽蓝，庭宇荒芜，基址尚在，无忧王弟
大帝之所建也。其东有窣堵波，崇基已陷，覆钵犹存，
无忧王之所建立。在昔如来于此说法，现大神通，度
无量众，用彰圣迹，故此标建。岁久弥神所愿或遂。
国南滨海有秣剌耶山，崇崖峻岭，洞谷深涧，其中则
有白檀香树、栴檀伱婆树，树类白檀，不可以别。唯于
盛夏登高远瞩，其有大蛇萦者，于是知之，由其木性
凉冷，故蛇盘此。既望见已，射箭为记，冬蛰之后，方乃
采伐羯布罗香树，松身异叶，华果斯别。初采既湿，尚
未有香，木干之后，修理而析，其中有香，状若云母，色
如冰雪，此所谓“龙脑香”也。

秣剌耶山东有布呾洛迦山，山径危险，岩谷㩻倾。山
顶有池，其水澄镜，派出大河，周流绕山二十匝入南
海。池侧有石天宫观，自在菩萨往来游舍。其有愿见
菩萨者，不顾身命，厉水登山，忘其艰险，能达之者，盖
亦寡矣。而山下居人祈心请见，或作自在天形，或为
涂灰。外道慰谕其人，果遂其愿。从此山东北海畔有
城，是往南海僧伽罗国路。闻诸土俗曰：“从此入海，东
南可三千馀里，至僧伽罗国。”〈即狮子国已见晋时由僧伽罗至恭建那补罗〉

唐

### 太宗贞观 年僧元奘往西域至恭建那补罗国

按《唐书》。不载。按《大唐西域记》。恭建那补罗国。〈南印度境〉
“周五千馀里。国大都城周三十馀里。土地膏腴，稼穑
滋盛。气序温暑，风俗躁烈。形貌黧黑，情性犷暴。好学
业，尚德艺。伽蓝百馀所，僧徒万馀人，大小二乘，兼功
综习。”天祠数百，异道杂居。王宫城侧有大伽蓝，僧徒
三百馀人，寔唯俊彦。其伽蓝大精舍高百馀尺，中有
一切义成太子宝冠，高减二尺，饰以宝珍，盛以宝函。
每至斋日。出置高座。香花供养。时放光明。

城侧大伽蓝中有精舍，高五十馀尺。中有《刻檀慈氏
菩萨像》，高十馀尺。或至斋日，神光照烛。是闻二百亿
罗汉之所造也。

城北不远有多罗树林，周三十馀里，其叶长广，其色
光润，诸国书写，莫不采用。林中有窣堵波，是过去四
佛座及经行遗迹之所。其侧则有《闻二百亿罗汉遗
身舍利》窣堵波也。

城东不远有窣堵波，基已倾陷，馀高三丈。闻诸先志
曰：“此中有如来舍利，或至斋日，时烛灵光。”在昔如来
于此说法，现神通力，度诸群生。城西南不远有窣堵
波，高百馀尺，无忧王之所建也。是闻二百亿罗汉，于
此现大神通，化度众生。傍有伽蓝，惟馀基址，是彼罗
汉之所建也。从此西北，入大林野，猛兽暴害，群盗凶
残。行二千四五百里，至摩诃剌侘国。

唐

### 太宗贞观 年僧元奘往西域至摩诃剌侘国

按《唐书》。不载。按《大唐西域记》。摩诃剌侘国。〈南印度境〉周
六千馀里。国大都城西临大河，周三十馀里。土地沃
壤，稼穑殷盛。气序温暑，风俗淳质。其形伟大，其性傲
逸。有恩必报，有怨必复。人或凌辱，殉命以仇，窘急投
分，忘身以济。将复怨也，必先告之，各被坚甲，然后争
锋。临阵逐北，不杀已降。兵将失利，无所刑罚，赐之女
服，感激自死。国养勇士，有数百人，每将决战，饮酒酣
醉，一人推锋，万夫挫锐，遇人肆害，国刑不加。每出游
行，击鼓前导。复饮暴象凡数百头，将欲阵战，亦先饮
酒，群驰蹈践，前无坚敌。其王恃此人象轻陵邻国。王
刹帝利种也，名补罗稽舍，谋猷弘远，仁慈广被，臣下
事之，尽其忠矣。今《戒》日：“大王东征西伐，远宾迩肃，唯
此国人独不臣伏。屡率《五印度》甲”兵，及召募诸国烈
将，躬往讨伐，犹未克胜。其兵也如此，其俗也如彼。人
知好学，邪正兼崇。伽蓝百馀所，僧徒五千馀人，大小
二乘，兼功综习。天祠百数，异道甚多。

大城内外五窣堵波。并过去四佛座及经行遗迹之
所。无忧王建也。自馀石砖诸窣堵波。其数甚多难用
备举。

城南不远有故伽蓝。中有《观自在菩萨石像》。灵鉴潜
被愿求多果。

国东境有大山。叠岭连嶂重峦绝𪩘。爰有伽蓝基于
幽谷。高堂邃宇。疏崖枕峰。重阁层台。背岩面壑阿折
罗〈唐言所行〉“阿罗汉所建。罗汉，西印度人也。其母既终，观生何趣，见于此国受女人身？罗汉遂来至此，将欲导
化，随机摄受。”入里乞食，至母生家。女子持食来施，乳
便流汁。亲属既见，以为不祥。罗汉说本因缘，女子便
证圣果。罗汉感生育之恩，怀业缘之致，将酬厚德，建
此伽蓝。伽蓝大精舍高百馀尺，中有石佛像，高七十
馀尺，上有石盖七重，虚悬无缀，盖间相去各三尺馀。
闻诸先志曰：“斯乃罗汉愿力之所持也。或曰神通之
力；或曰药术之功。”考厥《寔录》，未详其致。精舍四周，雕
镂石壁，作如来在昔修菩萨行诸因地事。证圣果之
祯祥，入寂灭之灵应，巨细无遗，备尽镌镂。伽蓝门外，
南、北、左、右各一石象。闻之土俗曰：“此象时大声吼，地
为震动”，昔陈那菩萨多止此伽蓝。自此西行千馀里，
渡耐秣陀河，至跋禄羯呫婆国。

唐

### 太宗贞观 年僧元奘往西域至跋禄羯呫婆国

按《唐书》不载。按《大唐西域记》，“跋禄羯呫婆国，周二
千四五百里。国大都城周二十馀里。土地咸卤，草木
稀疏。煮海为盐，利海为业。气序暑热，回风飙起。土俗
浇薄，人性诡诈。不知学艺，邪正兼信。伽蓝十馀所，僧
徒三百馀人，习学大乘上座部法。天祠十馀所，异道
杂居。从此西北行二千馀里，至摩腊婆国。”

唐

### 太宗贞观 年僧元奘往西域至摩腊婆国

按《唐书》。不载。按《大唐西域记》。摩腊婆国。〈即南罗之国南印度
境〉周六千馀里。国大都城周三十馀里，据莫诃河东
南。土地膏腴，稼穑殷盛，草木荣茂，华果繁实。特宜宿
麦，多食饼𪎊。人性善顺，大抵聪敏，言辞雅亮，学艺优
深。《五印度》境，两国重学。“西南摩腊婆国，东北摩揭陀
国，贵德尚仁，明敏强学。”而此国也，邪正杂信。伽蓝数
百所，僧徒二万馀人，习学小乘正量部法。天祠数百，
异道寔众，多是涂灰之侣也。《国志》曰：“六十年前，王号
尸罗阿迭多。”〈唐言戒日〉“机慧高明，才学赡敏，爱育四生，敬
崇三宝。始自诞灵，洎乎没齿，貌无瞋色，手不害生。象
马饮水，漉而后饮，恐伤水性也”，其仁慈如此。在位五
十馀年，野兽狎人，举国黎庶，咸不杀害。居宫之侧，建
立精舍，穷诸工巧，备尽庄严，中作七佛世尊之像，每
岁恒设无遮大会，招集四方僧徒修施，四事供养，或
以三衣道具，或以七宝珍奇，奕世相承，美业无替。
大城西北二十馀里，至婆罗门邑，傍有陷坑，秋夏淫
滞，弥淹旬日，虽纳众流，而无积水。其傍又建小窣堵
波。闻诸先志曰：“昔者大慢婆罗门生身陷入地狱之
处。”昔此邑中有婆罗门，生知博物，学冠时彦，内外典
籍，究极幽微，历数元文，若视诸掌。风范清高，令闻遐
被。王甚珍敬，国人宗重，门人千数，味道钦风。每自言
曰：“吾为世出，述圣导凡，先贤后哲，无与我比。彼大自
在天、婆薮天、那罗延天、佛、世尊者，人皆风靡，祖述其
道，莫不图形，竞修祗敬。我今德逾于彼，名擅于时，不
有所异，其何以显？”遂用赤栴檀刻作大自在天、婆薮
天、那罗延天、佛、世尊等像，为座四足，凡有所至负以
自随。其慢傲也如此。时西印度有苾刍跋陀罗楼支。
〈唐言贤爱〉妙极因明深穷异论，道风淳粹戒香郁烈，少欲
知足无求于物。闻而叹曰：“惜哉！时无人矣！今彼愚夫
敢行凶德。”于是荷锡远游来至此国，以其宿心具白
于王。王见弊服心未之敬，然高其志强为之礼，遂设
论座告婆罗门。婆罗门闻而笑曰：“彼何人斯？敢怀此
志？”命其徒属来就论场，数百千众前后侍听。贤爱服
弊故衣敷草而坐。彼婆罗门踞所持座，非斥正法敷
述邪宗，苾刍清辨若流，循环往复。婆罗门久而谢屈，
王乃谓曰：“久滥虚名，罔上惑众，先典有记，论负当戮。”
欲烧𬬻铁，令其坐上。婆罗门窘迫，乃归命求救。贤爱
愍之，乃请王曰：“大王仁化远洽，颂声载途，当布慈育，
勿行残酷，恕其不逮，唯所去就。”王令乘驴，遍告城邑，
婆罗门耻其戮辱发愤欧血。苾刍闻已往慰之曰：“尔
学苞内外，声闻遐迩，荣辱之事进退当明。夫名者何
寔乎？”婆罗门愤恚深詈苾刍，谤毁大乘轻懱先圣，言
声未静地便坼裂，生身坠陷遗迹斯在。自此西南入
海交西北行二千四五百里，至阿吒釐国

唐

### 太宗贞观 年僧元奘往西域至阿吒釐国

按《唐书》。不载。按《大唐西域记》。阿吒釐国。〈南印度境〉周六
千馀里。国大都城周二十馀里。居人殷盛，珍宝盈积。
稼穑虽备，兴贩为业。土地沙卤，花果稀少。出胡椒树，
树叶若蜀椒也。出熏陆香树，树叶若棠梨也。气序热，
多风埃。人性浇薄，贵财贱德。文字、语言、仪形法则大
同摩腊婆国。多不信福，纵有信者，宗事天神。祠馆千
馀所，异道杂居。从摩腊婆国西北行三百里，至契吒
国。

唐

### 太宗贞观 年僧元奘往西域至契吒国

按《唐书》。不载。按《大唐西域记》。契吒国。〈南印度境〉周三千
馀里。国大都城周二十馀里。人户殷盛，家室富饶。无
大君长，役属摩腊婆国，风土物产，遂同其俗。伽蓝十
馀所，僧徒千馀人，大小二乘，兼功习学。天祠数十，外
道众多。从此北行千馀里，至伐腊毗国。

唐

### 太宗贞观 年僧元奘往西域至伐腊毗国

按：《唐书》。不载。按《大唐西域记》，“伐腊毗国。”〈即北罗罗国南印度
境〉周六千馀里。国大都城周三十馀里。土地所产，气
序所宜，风俗人性，同摩腊婆国。居人殷盛，家室富饶，
积财百亿者，乃有百馀室矣。远方奇货，多聚其国。伽
蓝百馀所，僧徒六千馀人，多学小乘正量部法。天祠
数百，异道寔多。如来在世，屡游此国，故无忧王于佛
所止，皆树旌表，建窣堵波。过去三佛座及经行说法
之处遗迹相间。“今王刹帝利种也。即昔摩腊婆国尸
罗阿迭多王之侄。今羯若鞠阇国尸罗阿迭多王之
子婿。号杜鲁婆跋吒。”〈唐言常叡〉性情躁急，智谋浅近，然而
淳信“三宝，岁设大会七日，以殊珍上味供养僧众。三
衣医药之价，七宝奇贵之珍”，既以总施，倍价酬赎。贵
德尚贤，尊道重学，远方高僧，特加礼敬。去城不远有
大伽蓝，阿折罗阿罗汉之所建立，德慧、坚慧菩萨之
所游止，于中制论，并盛流布。自此西北行七百馀里，
至阿难陀补罗国。

唐

### 太宗贞观 年僧元奘往西域至阿难陀补罗国

按《唐书》。不载。按《大唐西域记》。阿难陀补罗国。〈西印度境〉
周二千馀里。国大都城周二十馀里。人户殷盛，家室
富饶。无大君长，役属摩腊婆国。土宜气序，文字法则，
遂亦同焉。伽蓝十馀所，僧徒减千人，习学小乘正量
部法。天祠数十，异道杂居。从伐腊毗国西行五百馀
里，至苏剌侘国。

唐

### 太宗贞观 年僧元奘往西域至苏剌侘国

按《唐书》。不载。按《大唐西域记》。苏剌侘国。〈西印度境〉周四
千馀里。国大都城周三十馀里，西据莫酰河。居人殷
盛，家产富饶。役属伐腊毗国。地上咸卤，华果稀少，寒
暑虽均，风飘不静。土俗浇薄，人性轻躁，不好学艺，邪
正兼信。伽蓝五十馀所，僧徒三千馀人，多学《大乘》上
座部法。天祠百馀所，异道杂居。国当西海之路，人皆
资海之利，兴贩为业，贸迁有无。去城不远有郁鄯多
山。山顶有伽蓝，房宇廊庑，多疏崖岭。林树郁茂，泉流
交境，圣贤之所游止，灵仙之所集住。从伐腊毗国北
行千八百馀里，至瞿折罗国

唐

### 太宗贞观 年僧元奘往西域至瞿折罗国

按《唐书》。不载。按《大唐西域记》。瞿折罗国。〈西印度境〉周五
千馀里。国大都城号“毗罗摩罗”，周三十馀里。土宜风
俗，同苏剌侘国。居人殷盛，家产富饶。多事外道，少信
佛法。伽蓝一所，僧百馀人，习学小乘法教，说一切有
部。天祠数十，异道杂居。王，刹帝利种也，年在弱冠，智
勇高远，深信佛法，高尚异能。从此东南行二千八百
馀里，至邬阇衍那国。

唐

### 太宗贞观 年僧元奘往西域至邬阇衍那国

按《唐书》。不载。按《大唐西域记》。邬阇衍那国。〈南印度境〉周
六千馀里。国大都城周三十馀里。土宜风俗，同苏剌
侘国。居人殷盛，家室富饶。伽蓝数十所，多有圮坏，存
者三五。僧徒三百馀人。大小二乘，兼功习学。天祠数
十，异道杂居。王，婆罗门种也，博览邪书，不信正法。去
城不远有窣堵波，无忧王作地狱之处。从此东北行
千馀里，至掷枳陀国。